Ga go Motho yo Mongwe yo a Kilego a Bolela ka Mokgwa wo | Bophelo bja Jesu
BAHLANKEDI BA RONGWA GO YO SWARA JESU
NIKODEMO O EMELELA JESU
Jesu o sa le Jerusalema bakeng sa Monyanya wa Ditaberenakele (goba, Mešaša). O kgahlilwe ke gore “ba bantši lešabeng ba ile ba dumela go yena.” Lega go le bjalo, seo ga se kgahle baetapele ba bodumedi. Ba roma bahlankedi, bao ba šomago e le maphodisa a bodumedi, go yo mo swara. (Johane 7:31, 32) Lega go le bjalo, Jesu ga a leke go ikuta.
Go e na le moo, Jesu o tšwela pele go ruta phatlalatša kua Jerusalema, a re: “Ke tla dula ke na le lena lebakanyana pele ke eya go yo a nthomilego. Le tla nnyaka eupša le ka se nkhwetše gomme moo ke lego gona le ka se ke la tla.” (Johane 7:33, 34) Bajuda ga ba kwešiše, ka gona ba botšana ba re: “Motho yo o ikemišeditše go ya kae moo re ka se kego ra mo hwetša? Na o ikemišeditše go ya go Bajuda bao ba gašanego gare ga Bagerika le go yo ruta Bagerika? O ra go re’ng ge a re: ‘Le tla nnyaka eupša le ka se nkhwetše, gomme moo ke lego gona le ka se ke la tla’?” (Johane 7:35, 36) Lega go le bjalo, Jesu o bolela ka lehu la gagwe le go tsogela ga gagwe legodimong, gomme manaba a gagwe a ka se kgone go mo latelela moo.
Letšatši la bošupa la monyanya le a fihla. Mesong e mengwe le e mengwe ya monyanya, moperisita o be a tšholla meetse ao a a gelego Bodibeng bja Siloama, e le gore a ka elela botlaseng bja aletare ya tempeleng. Mohlomongwe a gopotša batho ka mokgwa wo, Jesu o goeletša ka gore: “Ge e ba motho le ge e le ofe a nyorilwe, a a tle go nna gomme a nwe meetse. A go tle yo a dumelago go nna, go etša ge Lengwalo le boletše la re: ‘Ka teng ga gagwe go tla ela melapo ya meetse a phelago.’”—Johane 7:37, 38.
Jesu o bolela ka seo se tlago go direga ge barutiwa ba gagwe ba tlotšwa ka moya o mokgethwa gomme ba biletšwa bophelong bja legodimong. Go tlotšwa mo go direga ka morago ga lehu la Jesu. Go thoma ka letšatši la Pentekoste ngwageng o latelago, melapo ya meetse ao a neago bophelo e thoma go elela ge barutiwa bao ba tloditšwego ka moya ba botša batho ditherešo.
Ge ba bangwe ba arabela thutong ya Jesu, ba re: “Ka kgonthe yo ke moporofeta yo go itšwego o tla tla,” mohlomongwe ba bolela ka moporofeta yo mogolo go feta Moshe yo go boletšwego ka yena e sa le pele. Ba bangwe ba re: “Yo ke Kriste.” Eupša ba bangwe ba ganetša ba re: “Na ge e le gabotse Kriste ga a tšwe Galilea? Na Lengwalo ga se la bolela gore Kriste o tšwa peung ya Dafida le Betlelehema motsaneng woo Dafida a bego a dula go wona?”—Johane 7:40-42.
Ka gona lešaba le arogane. Le ge ba bangwe ba nyaka gore Jesu a swarwe, ga go na yo a mo išago seatla. Ge bahlankedi ba boela go baetapele ba bodumedi ba se ba swara Jesu, baperisita ba bagolo le Bafarisei ba a ba botšiša ba re: “Ke ka baka la’ng le sa tla le yena?” Bahlankedi ba araba ba re: “Ga go motho yo a kilego a bolela ka mokgwa wo.” Baetapele ba bodumedi ka bogale ba a ba kwera le go ba nyatša, ba re: “Na le lena le arošitšwe? Na go na le o tee wa babuši goba wa Bafarisei yo a dumelago go yena? Eupša lešaba le leo le sa tsebego Molao ke batho ba rogakilwego.”—Johane 7:45-49.
Bjale, Nikodemo, yo e lego Mofarisei le setho sa Sanhedrine, o leka go emelela Jesu. Mo e ka bago nywageng e mebedi le seripa pejana, Nikodemo o ile a tla go Jesu bošego gomme a bontšha tumelo go yena. Bjale Nikodemo o re: “Na molao wa rena o ahlola motho ka ntle le ge pele o kwele go tšwa go yena le go tseba seo a se dirago?” Karabo ya bona ya go itšhireletša ke efe? Ke e rego: “Na le wena ga o tšwe Galilea? Nyakišiša Mangwalong gomme o bone gore ga go moporofeta yo a tlago go tšwa Galilea.”—Johane 7:51, 52.
Mangwalo ga a bolele ka go lebanya gore moporofeta o be a tla tšwa Galilea. Eupša Lentšu la Modimo le ile la bolela ka Kriste a etšwa moo; le ile la porofeta gore “seetša se segolo” se be se tla bonwa kua “Galilea ya ditšhaba.” (Jesaya 9:1, 2; Mateo 4:13-17) Go oketša moo, bjalo ka ge go boletšwe e sa le pele, Jesu o ile a belegelwa Betlelehema gomme o tšwa peung ya Dafida. Le ge Bafarisei ba ka ba ba lemoga se, mohlomongwe ba ikarabela ka go phatlalatša maaka go batho mabapi le Jesu.
Jesu a ka ba a lebiša tlhokomelo bjang selong seo se diregago mesong e mengwe le e mengwe ya monyanya?
Ke ka baka la’ng bahlankedi ba sa sware Jesu, gomme baetapele ba bodumedi ba arabela bjang?
Ke’ng seo se bontšhago gore Kriste o be a tla tšwa Galilea?
Thuto ya Jesu e dirile bjang gore bahlabani bao ba bego ba romilwe gore ba yo mo swara ba boe ba lekeleditše diatla?